Selskapsvedtekter for

***Dalstunet foreldrelagsbarnehage SA***

(org.nr. 987 832 126)

**SELSKAPSVEDTEKER**

Sist revidert på årsmøte den 29.04.2020.

## § 1 FORETAKETS NAVN OG FORRETNINGSKONTOR

Foretakets navn er *Dalstunet foreldrelagsbarnehage SA* og er et samvirkeforetak. Foretakets forretningskontor i Nordre Follo kommune. Foretaket har skiftende medlemstall og kapital.

## § 2 FORMÅL

Formålet er på beste måte å eie og drive *Dalstunet foreldrelagsbarnehage SA* i Nordre Follo for andelshavernes barn. Virksomheten har et ideelt formål. Barnehagen skal drives i henhold til de til enhver tid gjeldende lover og forskrifter for barnehagevirksomhet og foretaket skal drives i henhold til lov om samvirkeforetak (Samvirkeloven).

## § 3 MEDLEMSKAP OG INNSKUDD

Ved å takke ja til tilbud om plass i Dalstunet foreldrelagsbarnehage SA, blir man medlem og eier av en andel i barnehagen. Andelen er satt til kr 0.

Andelen forplikter til en årlig vedlikeholdsavgift. Vedlikeholdet kan innfris ved relevant antall utførte arbeidstimer. Satsen for vedlikeholdsavgiften reguleres i barnehagevedtektene.

Ved oppsigelse av barnehageplassen(e), går andelen tilbake til barnehagen. Oppsigelsestiden reguleres av barnehagevedtektene.

Medlemmer skal ikke betale medlemskontingent.

Medlemmer skal betale vederlag for barnehagens tjeneste.

Medlemmene hefter ikke overfor kreditorene for foretakets forpliktelser.

## § 4 DISPONERING AV OVERSKUDD

Eventuelle overskudd i foretaket skal nyttes til drift og investering i barnehagen. Beslutningen fattes formelt i årsmøtet.

Det skal ikke utbetales utbytte til medlemmene.

## § 5 ÅRSMØTET

Årsmøtet er foretakets øverste organ.

Styret kaller inn til årsmøte. Årsmøtet skal avholdes senest innen utgangen av april måned. Årsmøtet varsles elektronisk minimum 6 uker i forkant til dem som er registrert som medlem per 1. januar samme år.

Et medlem har rett til å få saker tatt opp på årsmøtet. Forslag til saker fra medlemmer må være sendt styret senest 4 uker før årsmøtet. Innkallelse med dagsorden og sakspapirer sendes elektronisk til medlemmene minst 2 uker før årsmøtet.

Alle medlemmer har møterett på årsmøtet. Medlemmene kan være representert ved fullmakt. Møteleder skal sørge for at det fra årsmøtet skrives protokoll som signeres.

## § 6 ÅRSMØTETS OPPGAVER

Styret foretar innkalling og sakslisten som blant annet skal inneholde:

1. Valg av møteleder, protokollfører og 2 medlemmer til å underskrive protokollen.
2. Godkjenning av styrets årsberetning.
3. Godkjenning av regnskap og disponering av eventuelt overskudd.
4. Fastsette om styremedlemmer skal ha godtgjørelse.
5. Orientering om budsjett.
6. Valg av styre- og vararepresentanter.
7. Valg av revisor.
8. Eventuelle forslag til vedtektsendringer.
9. Eventuelle forslag om oppløsning.
10. Andre saker som er korrekt meldt inn til styret.

## § 7 AVSTEMMINGREGLER

En beslutning av årsmøtet krever at flertallet av de som deltar i behandlingen av en sak, har stemt for. Ved stemmelikhet gjelder det som møtelederen har stemt for. Blanke stemmer anses som ikke avgitt. Hver andel gir en stemme.

Følgende endringer i selskapsvedtektene krever tilslutning fra minst 4/5 av de stemmene som er avgitt:

1. Vesentlige endringer av foretakets formålsbestemmelser
2. Mer tyngende heftelsesregler for medlemmene
3. Skjerpelse av plikten til å gjøre innskudd i foretaket
4. Innføring av omsetningsplikt med foretaket eller vesentlig skjerpelse av en slik plikt
5. Avgrensning i retten til å tre ut.

Øvrige vedtak om endringer i selskapsvedtektene krever 2/3 flertall av de avgitte stemmer.

Det stilles ingen krav til hvor mange stemmeberettigede som må være tilstede for at årsmøtet skal være beslutningsdyktig. Stemmegivning gjennom fullmakt er gyldig ved bruk av foretakets eget fullmaktsskjema. Ingen kan være fullmektig for mer enn ett medlem.

## § 8 EKSTRAORDINÆRT ÅRSMØTE

Ekstraordinært årsmøte skal avvikles når enten styreleder eller minst halvparten av styret krever det. Det samme gjelder dersom revisor eller minst 1/10 av medlemmene krever det. Styret skal forsøke å avholde ekstraordinært årsmøte innen den ordinære fristen på 14 dager, men senest innen en måned.

## § 9 STYRE OG DAGLIG LEDER

Foretaket skal ha et styre med minst 4 og høyst 8 medlemmer. Medlemmene velges på årsmøtet for 2 år av gangen. Foretakets ansattrepresentant velges for et år av gangen med valg på personalmøte i august hvert år. Ansattrepresentanten har møte- og talerett, men er ikke å anse som et fullverdig styremedlem.

Styret velger selv styreleder. Styrelederen og et styremedlem i fellesskap har signaturen til foretaket.

Styret skal drive foretaket på best mulig måte i samsvar med foretakets vedtekter og vedtak fra årsmøtet. Styret velger forretningsfører. Styreleder kaller inn til styremøte. Det skal føres protokoll fra styremøtene.

Styret fastsetter *Barnehagevedtektene*.

Revisjonen skal nøye gå gjennom foretakets regnskap. I tillegg til tallrevisjonen skal det føres kontroll med foretakets drift, og om nødvendig gi tilbakemelding til årsmøtet.

Foretaket skal ha en daglig leder. Styret tilsetter en daglig leder. Daglig leder har signaturrett til foretaket.

## § 10 OPPLØSNING OG AVVIKLING

Oppløsning av foretaket kan bare behandles på årsmøtet, og krever ¾ flertall blant de fremmøtte på årsmøtet. Når vedtak om oppløsning er fattet, skal årsmøtet velge et avviklingsstyre som erstatter styret og daglig leder. Valget gjelder på ubestemt tid med en oppsigelsesfrist for medlemmene på 3 måneder.

Dersom det er midler igjen etter at foretaket har dekket sine forpliktelser, skal disse overføres til barnehageformål i kommune.

\*\*\*\*\*